**2. Izbor Karola Wojtyle za Papu bio je**

**iznenađenje, zabrinutost i „šok“**

<https://ika.hkm.hr/novosti/100-godina-velikog-pape-izbor-karola-wojtyle-za-papu-bio-je-iznenadenje-zabrinutost-i-sok-2-dio/>

Poštovani gledatelji i slušatelji,

Prošli put smo vidjeli kako je izbor Karola Wojtyle za papu mnoge iznenadio. Doista je bila znakovita i hrabra gesta kardinala kad su u Sikstinskoj kapeli, poslije 4 i pol stoljeća izabrali stranca-netalijana za „Petra naših dana“. I k tomu prvog Papu Slavena u osobi Karola Wojtyle, koga je mističarka Faustina predvidjela „kao sjajnu zvijezdu s Istoka“. I dok je njegov izbor diljem Poljske uzgibao oduševljenje, slavlje i radost, u Francuskoj, Njemačkoj i drugim zemljama zapadne Europe ljudi su se pitali što će se dogoditi nakon ovoga izbora. Papa s onu stranu „željezne zavjese“ probudio je ne samo uobičajenu znatiželju, već i pozitivno raspoloženje s osjećajima nade. U Rusiji je, međutim, zavladao muk, šok i velika zabrinutost.

S pravom je talijanski povjesničar, prof. **Impagliazzo**, priredio knjigu s naslovom, „Wojtylin šok“. Kada nas nešto strašno iznenadi, velimo kako smo „šokirani“. A kada dođe do poremećaja cirkulacije ili pak do kritičnog smanjenja krvi u mozgu, srcu, bubrezima ili nema dovoljno kisika u ćelijama našega tijela, organizam može doživjeti šok. Šok je određeno neugodno stanje koje stvara ozbiljnih zdravstvenih problema. Je li onda opravdan naslov knjige o šoku?! Čime je Karol Wojtyla šokirao svijet?! Prof. Impagliazzo navodi određene razloge naslovu svoje knjige:

* Prvi šok i iznenađenje bio taj što je novoizabrani papa „stigao iz daleke zemlje“ (un paese

lontano) dolazi iz komunističkog bloka iza „željezne zavjese“. Ljudi su se stoga pitali što će učiniti Papa koji, istina, dolazi iz katoličke zemlje, ali u kojoj je Crkva već dugo vodi borbu s opakom ideologijom komunizma? Iznenađenje se zbilo i kod prvog pojavljivanja, 16. listopada, kada je „prekršio uhodani protokol“, pa se neposredno obratio okupljenoj masi: „Želim vas pozdraviti na vašem, dapače, našem lijepom talijanskom jeziku. Ako pogriješim vi ćete me ispraviti“.

* Osobito iznenađenje dogodilo se za vrijeme njegove prve pontifikalne mise, 22. listopada

1978. kada je povišenim tonom uzviknuo: „Ne bojte Krista“, i žarko zamolio neka se Kristu otvore širom vrata… Ovaj Wojtylin vapaj u vremenu jake sekularizacije i udaljavanja ljudi od vjere, Boga i Crkve došao je kao melem na ranu. Bio je to znak velikoga ohrabrenja, poticaja i nade. Njegove riječi nisu mogle ostaviti nikoga ravnodušnim.

* A onda najveća novost i šok, posebice za one koji su gledali da Crkvu stjeraju u sakristiju,

kad je već ne mogu zbrisati s lica zemlje, bila su njegova misionarska pastoralna putovanja diljem svijeta. U svojim nastupima i govorima, porukama, pismima i propovijedima u središte pozornosti stavio je čovjeka, njegovu slobodu i prava, te osobito vjerska prava i vrijednost ljudskog života.

Njegova putovanja osobito su zabrinula vladare iz komunističkog lagera pa su odlučili zaustaviti toga „Papu Poljaka“. Turčin Mehmet Ali Agca izvršio je atentat na njega, 13. svibnja 1981., na Trgu sv. Petra. A imao je tek 23 godine i bio član desnog radikalnog pokreta „Sivih vukova“. Njihov je cilj ujediniti u jednu državu sve narode koji su nekada bili pod „Otomanskom vlašću“, od Balkana i Srednje Azije do Kine. Osuđen je na doživotnu robiju, te nakon 19 godina zatvorske kazne pomilovan. Stalno je ponavljao da je osobno organizirao i izveo atentat.

Uz njegove veze s bugarskom tajnom službom pretpostavlja se da je tajna ruska služba (KGB) „ovlastila“ bugarske kolege likvidirati Papu Poljaka. Jer, podrškom sindikalnom pokretu „Solidarnost“ on je postao ozbiljna opasnost komunističkom sustavu u cjelini. Posebice nakon 2. lipnja 1979., kad je posjetio rodnu Poljsku i održao misu na Trgu pobjede, u centru Varšave, pred gotovo 3 milijuna Poljaka.

Stoga je planiran i izveden “zločin stoljeća“, kako su atentat nazvali rimski novinari. Bio je to zapravo dvostruki šok:

* sama činjenica da se netko usudio izvesti taj gnjusni čin.
* I drugo da je ranjeni i teško ozlijeđeni Papa preživio pucnjavu tri metka koja su ga pogodila.

Sjećajući se kasnije toga dana Ivan Pavao II. je izjavio da je „jedna ruka ispalila metak, a druga ga je vodila“. Kao osobiti štovatelj BDM (Totus Tuus), bio je duboko uvjeren da je Gospa Fatimska bdjela nad njegovim životom. Atentat se, naime, dogodio na njezin spomendan, pa je onaj treći metak, kojega je „nevidljiva ruka vodila“, darovao Fatimskom svetištu, za krunu Gospina kipa.

Vezano s ovim čini mi važnim na kraju napomenuti kako se u nedjelju, 17. svibnja 1981. godine,

* dogodio vrlo potresan **pozitivan šok** kojim završavam ovo javljanje: Naime, nakon buđenja, četiri dana poslije atentata, Ivan Pavao II. uputio je kratku poruku ljudima okupljenim na Trgu svetog Petra uz uobičajeni Angelus.

„Znam kako ste ovih dana, posebice u ovu uru molitve Kraljice neba sjedinjeni sa mnom. Vrlo sam dirnut pa vam zahvaljujem na molitvama i sve vas blagoslivljam. Posebice sam blizu dvjema osobama koje su sa mnom ranjene, te se **molim za brata koji me ranio i kojem iskreno opraštam**. Sjedinjen s Kristom, Svećenikom-Žrtvom, prinosim svoje muke na dar Crkvi i svijetu. Tebi Marijo ponavljam: Totus tuus ego sum (sav sam Tvoj)“.

Veliki uistinu ostaju velikima i u najtežim trenutcima života. Hvala Ti, sveti Ivane Pavle II. što si svojim javnim nastupima, živom vjerom, te osobito žarkom i dubokom molitvom pokazao kako voljeti ljude i kako se odano Bogu moliti. Pomozi i nama u ovoj zdravstvenoj krizi Koronevirusa otkrivati ljepotu molitve i sakramentalnog života. I nauči nas živjeti s Bogom i moliti za potrebe Crkve i svijeta. Sveti Ivane Pavle, moli za nas!